หมวดเจี๊ยบ ยื่น กมธ.กต. จี้ ถาม รบ.กำหนดวัน-เวลา อพยพคนไทยจากอู่ฮั่น 
หมวดเจี๊ยบ ยื่นเรื่อง กมธ.การต่างประเทศ สอบความชัดเจน รบ.กรณีกำหนดวัน-เวลา อพยพคนไทยกลับจากอู่ฮั่น ยัน อยากทราบเวลาแน่นอน ย้ำ ข้องใจ ทำไมทหารเรือ 20 นาย กลับได้ก่อน ปชช.วันที่ 30 ม.ค. ร.ท. หญิง สุณิสา ทิวากรดำรง รองโฆษกพรรคเพื่อไทย กล่าวว่า สาเหตุที่ยื่นเรื่องต่อคณะกรรมาธิการการต่างประเทศ สภาผู้แทนราษฎร ในครั้งนี้ ก็เพราะต้องการทราบความชัดเจน เรื่องกำหนดวันอพยพคนไทยในนครอู่ฮั่น และเมืองอื่นในมณฑลหูเป่ยกลับไทย เนื่องจากผู้แทนกระทรวงการต่างประเทศของไทยยืนยันว่า ยังไม่ทราบเวลาที่แน่นอนในการพาคนไทยกลับประเทศ และปฏิเสธว่า คำให้สัมภาษณ์ของรัฐมนตรีช่วยว่าการกระทรวงสาธารณสุข ที่ประกาศว่า จะอพยพคนไทยได้ภายในวันที่ 4 ก.พ. 63 นั้น เป็นเพียงการคาดการณ์ไปเองของรัฐมนตรี แต่กระทรวงการต่างประเทศของไทย ยังไม่ทราบเรื่องกำหนดการดังกล่าว แต่ข่าวที่ออกมาได้ทำให้คนไทยในอู่ฮั่น เกิดความหวังว่าจะได้กลับบ้านแล้ว ดังนั้น พล.อ.ประยุทธ์ จันทร์โอชา อย่าแค่พูดลอยๆ ว่า จะพาคนไทยออกจากอู่ฮั่นวันไหนก็ได้ เพราะขณะนี้คนไทยในอู่ฮั่นและญาติพี่น้องของเขาในเมืองไทย กำลังรอฟังความชัดเจนเรื่องวันเวลาในการอพยพคนไทยกลับบ้าน เพราะต้องวางแผนการเดินทางไปยังจุดนัดพบถ้าจะมีการอพยพจริง เนื่องจากการเดินทางภายในอู่ฮั่นและมณฑลหูเป่ย ถูกตัดขาดทั้งหมดซึ่งกระทรวงการต่างประเทศ ระบุว่า ยอดรวมของคนไทยในอู่ฮั่นและมณฑลหูเป่ยเพิ่มขึ้นเป็น 161 คน แล้ว ไม่ใช่แค่ 64 คน นอกจากนี้ ก็ขอให้ กมธ.ต่างประเทศ ตรวจสอบข้อเท็จจริงเรื่องขั้นตอนการเดินทางกลับไทยของคณะนายทหารเรือ 20 นาย โดยขอให้ตรวจสอบบันทึกการเดินทางเข้าออกนอกประเทศ เพราะที่ผ่านมามีเพียงคำชี้แจงปากเปล่า โดยไม่มีเอกสารหลักฐาน เพื่อให้สังคมสบายใจว่า รัฐบาลประยุทธ์ ไม่ได้ช่วยพาทหารกลับไทยก่อนพลเรือน เพราะรองอธิบดีกรมการกงสุลของไทยก็ยืนยันต่อ กมธ. ต่างประเทศฯ ว่า ช่วงที่ผ่านมา รัฐบาลจีนเข้มงวดกับผู้ที่เดินทางออกจากนครอู่ฮั่น และมณฑลหูเป่ยมาก ใครก็ตามที่เดินทางออกจากพื้นที่ดังกล่าวต้องถูกกักตัว 14 วัน ทุกคน เพื่อตรวจสอบว่า ได้รับเชื้อไวรัสโคโรน่าหรือไม่ แล้วเหตุใดคณะนายทหารเรือไทย จึงกลับถึงไทยได้ตั้งแต่วันที่ 26 ม.ค 63 ที่ผ่านมา เหตุใดจึงไม่ถูกกักตัว 14 วัน ตามมาตรการของจีน หากไม่ใช้ความสัมพันธ์ทางการทูตจะเดินทางออกมาได้อย่างไร แต่การที่ทหารเรือไทยกลับประเทศอย่างปลอดภัยถือเป็นเรื่องที่น่ายินดี เพียงแต่สังคมสงสัยเฉพาะในส่วนของแนวทางการให้ความช่วยเหลือของรัฐบาลประยุทธ์เท่านั้นจึงขอให้ กมธ. ต่างประเทศตรวจสอบข้อเท็จจริงและติดตามความคืบหน้าเรื่องการอพยพคนไทยกลับจากจีน และเร่งนำประเด็นนี้เข้าสู่วาระการประชุมของคณะกรรมาธิการโดยเร่งด่วน เพราะอยู่ในความสนใจของประชาชนและสื่อมวลชน ร.ท.สุณิสา กล่าว
หมวดเจี๊ยบ ยื่นเรื่อง กมธ.การต่างประเทศ สอบความชัดเจน รบ.กรณีกำหนดวัน-เวลา อพยพคนไทยกลับจากอู่ฮั่น ยัน อยากทราบเวลาแน่นอน ย้ำ ข้องใจ ทำไมทหารเรือ 20 นาย กลับได้ก่อนปชช. 
ไวรัสโคโรน่า,โคโรน่าไวรัส,ไวรัสอู่ฮั่น,ไวรัสโคโรนา,หมวดเจี๊ยบ,กมธ.ต่างประเทศ,วัน-เวลาอพยพคนไทย,ข่าวทั่วไป